text: GPS’er for 1.5 mio. kr. stjålet fra Lindholm Maskinstation 
  02 november 2015 kl. 17.23
  Avancerede GPS-systemer fra traktorer bliver lige nu flittigt fjernet af ubudne gæster. Lindholm Maskinstation fik stjålet 13 GPS-systemer. 
  TV SYD kunne i lørdags fortælle om, at flere landmænd i Vojens-området har fået stjålet en række avancerede GPS-systemer. Og nu melder endnu en person sig, der mangler sine GPS-systemer. 13 GPS-systemer med en værdi på op mod 1.5 mio. kr. i alt. Det er, hvad Lindholm Maskinstation har fået stjålet i starten af september.
  - Det har været en hård omgang lige at komme igennem, efter vi har haft sådan et besøg. Vi havde nogen traktorer, som næsten ikke kunne køre uden de skærme. Det var lidt bøvlet, siger Flemming Hansen, der er indehaver af Lindholm Maskinstation, til TV SYD.
  Syd- og Sønderjyllands Politi oplyser til TV SYD, at de arbejder på flere sager om stjålne GPS-systemer netop nu. Du kan her se, hvad vicepolitiinspektør Preben Westh fra Syd og Sønderjyllands Politi mandag sagde til TV SYDs reporter.
  
  